CELEX: 62020TO0719
Language: bg
Date: 2021-04-27 00:00:00
Title: Определение на Общия съд (четвърти състав) от 27 април 2021 г. (откъси).#Roberto Alejandro Macías Chávez и др. срещу Кралство Испания и Европейски парламент.#Иск за установяване на неправомерно бездействие и иск за обезщетение — Институционално право — Комисия по петиции на Европейския парламент — Петиция относно нарушаването на правото на Съюза в областта на основните права от испанските юрисдикции — Решение, с което процедурата по петиция се обявява за приключена — Член 28 от Процедурния правилник — Искане за преразпределяне на разширен съдебен състав — Иск, частично подаден до юрисдикция, която очевидно няма компетентност да го разгледа, частично явно недопустим и частично явно лишен от всякакво правно основание.#Дело T-719/20.

ОПРЕДЕЛЕНИЕ НА OБЩИЯ СЪД (четвърти състав)
   27 април 2021 година (
         *1
      )
   „Иск за установяване на неправомерно бездействие и иск за обезщетение — Институционално право — Комисия по петиции на Европейския парламент — Петиция относно нарушаването на правото на Съюза в областта на основните права от испанските юрисдикции — Решение, с което процедурата по петиция се обявява за приключена — Член 28 от Процедурния правилник — Искане за преразпределяне на разширен съдебен състав — Иск, частично подаден до юрисдикция, която очевидно няма компетентност да го разгледа, частично явно недопустим и частично явно лишен от всякакво правно основание“
   По дело T‑719/20
   
      Roberto Alejandro Macías Chávez, живущ в Севиля (Испания),
   
      Fernando Presencia, живущ в Талавера дела Реина (Испания),
   
      José María Castillejo, живущ в Мадрид (Испания),
   Представител: J. Jover Padró, avocat,
   ищци,
   срещу
   
      Кралство Испания
   
   и
   
      Европейски парламент,
   
   ответници,
   с предмет по-специално, като главно искане, от една страна, иск на основание член 265 ДФЕС за установяване на неправомерно бездействие на Парламента, който не е придвижил внесената от ищците петиция относно нарушаването на правото на Европейския съюз в областта на основните права от испанските юрисдикции, и от друга страна, искане на основание член 268 ДФЕС за присъждане на обезщетение за вредите, които ищците твърдят, че са претърпели поради това, и при условията на евентуалност, искане на основание член 268 ДФЕС за присъждане на обезщетение за вредите, които ищците твърдят, че са претърпели поради действията на Кралство Испания,
   ОБЩИЯТ СЪД (четвърти състав),
   състоящ се от. S. Gervasoni (докладчик), председател, L. Madise и R. Frendo, съдии,
   секретар: E. Coulon,
   постанови настоящото
   
      Определение (
            1
         )
   
   […]
   
      Производство и искания на страните
   
   
            7
         
         
            На 7 декември 2020 г. ищците подават иска, предмет на настоящото производство, в секретариата на Общия съд.
         
      
            8
         
         
            Ищците молят Общия съд:
            
                     –
                  
                  
                     първо, в приложение на член 28 от Процедурния правилник на Общия съд делото да бъде преразпределено на големия състав на Общия съд или на състав, заседаващ с различен брой съдии,
                  
               
                     –
                  
                  
                     второ, на основание членове 278 ДФЕС и 279 ДФЕС да приеме временни мерки, а именно да спре испанските съдебни производства срещу тях и да декларира, че имат право на финансова помощ, равностойна на заплатата, която са получавали на предишната заемана от тях длъжност,
                  
               
                     –
                  
                  
                     трето, да уважи искането им на основание член 265 ДФЕС срещу Парламента, „специално“ относно решението от 9 октомври 2020 г., да разпореди спиране на изпълнението на приетите по отношение на тях репресивни мерки и да осъди Парламента да поправи претърпените от тях вреди,
                  
               
                     –
                  
                  
                     четвърто, при условията на евентуалност, да осъди Кралство Испания да поправи претърпените от тях вреди поради нарушаването на правото на Съюза от испанските юрисдикции, да приеме, че тази държава членка трябва да предвиди санкции срещу лицата, които са попречили или са се опитали да попречат на разглеждането на жалбите им, и да приеме мерки за контрол за спазването на това задължение.
                  
               
      
      От правна страна
   
   […]
   
      
         По искането за преразпределяне на делото на разширен съдебен състав
      
   
   
            11
         
         
            Ищците искат в приложение на член 28 от Процедурния правилник делото да бъде преразпределено на големия състав или на състав, заседаващ с различен брой съдии. В подкрепа на това искане те посочват, че делото се отнася до Парламента, по-конкретно що се касае до упражняването на „абсолютните“ им основни права, както и до Кралство Испания и особено, в Кралство Испания, до някои негови юрисдикции и органи, свързани със съдебната власт.
         
      
            12
         
         
            Съгласно член 28, параграф 1 от Процедурния правилник, „[к]огато това се налага от правната сложност, от значението на делото или от особени обстоятелства, делото може да бъде преразпределено на големия състав или на състав, заседаващ с различен брой съдии“.
         
      
            13
         
         
            По силата на член 28, параграф 2 от Процедурния правилник такова преразпределяне може да бъде предложено на пленума на всеки етап от производството, служебно или по искане на една от главните страни, от състава, на който е възложено делото, от заместник-председателя на Общия съд или от председателя на Общия съд.
         
      
            14
         
         
            Според съдебната практика преразпределянето на дело на разширен състав не е задължение, а възможност, използването на което е обусловено от критериите, определени в Процедурния правилник (решение от 17 декември 2020 г., BP/FRA, C‑601/19 P, непубликувано, EU:C:2020:1048, т. 95).
         
      
            15
         
         
            В настоящия случай обаче нито председателят, нито заместник-председателят на Общия съд счита, че трябва да се използва тази възможност. Колкото до състава, с оглед на данните по делото той счита, че нито един от посочените в член 28, параграф 1 от Процедурния правилник критерии не е налице. Всъщност съдебната практика, на която се основава настоящото определение, е утвърдена и ищците не твърдят, че е налице някаква правна сложност, която да обоснове поставянето ѝ под въпрос. Освен това сам по себе си фактът, че институция и държава членка могат да бъдат обвинени с оглед на основни права, дори квалифицирани като „абсолютни“, не е особено обстоятелство и не придава на делото съществено значение.
         
      
            16
         
         
            Поради това направеното от ищците искане делото да бъде преразпределено на разширен състав трябва да се отхвърли, тъй като е лишено от всякакво правно основание.
            […]
         
       
         
            По изложените съображения,
            ОБЩИЯТ СЪД (четвърти състав)
            определи:
         
       
         
            
                     
                        1)
                     
                  
                  
                     
                        Отхвърля иска, тъй като частично е подаден до юрисдикция, която очевидно няма компетентност да го разгледа, частично е явно недопустим и частично е явно лишен от всякакво правно основание.
                     
                  
               
       
         
            
                     
                        2)
                     
                  
                  
                     
                        Г‑н Roberto Alejandro Macías Chávez, г‑н Fernando Presencia и г‑н José María Castillejo понасят направените от всеки от тях съдебни разноски.
                     
                  
               
       
            
               
                  Съставено в Люксембург на 27 април 2021 година.
                  
                     
                        Секретар
                        E. Coulon
                     
                     
                        Председател
                        S. Gervasoni
                     
                  
               
            
         (
         *1
      )	Език на производството: испански.
   (
         1
      )	Възпроизвеждат се само точките от настоящото определение, които Общият съд счита за уместно да публикува.